Gossia acmenoides

Ti Gossia acmenoides, ammo a kas scrub ironwood iti Ingles,  ket ti maysa a kayo iti katuduan a bakir iti pamilia ti Myrtaceae a patneng iti akindaya nga Australia. Ti kadawyan a habitat daytoy a bassit a kayo ket ti dagiti lugar ti namagmaga a katuduan a bakir. Ti sakup ti masna a pannakaiwarwaras ket manipud iti Jamberoo iti New South Wales aginggana iti Nailian a Parke ti Eungella iti akin-amianan a Queensland.

Ti kadawyan a nagan iti Gossia ket mangibaga  iti dati a premier ti Queensland, Wayne Goss, nga isu idi ket maysa a kampeon iti konserbasion. Ti kayat a sawen ti espesipiko nga epiteta iti acmenoides ket daytoy a kita ti kayo ket kapada dagiti mula iti henero ti Acmena (adu kadagitoy ket naiyakar iti henero ti Syzygium). Dagiti bulong daytoy a mula ket kapada ti Syzygium smithii.

Deskripsion 
Ti Gossia acmenoides ket ti maysa a bassit a kayo wenno bassit a mula a kadawyan nga agarup a 8 a metro (25 ft) iti katayag. Ti puon ket masansan nga adu ti sangana ken killo. Dagiti kadakkelan a kayo ket agarup a 20 metro (60 ft) iti katayag, ken agraman iti puon iti diametro iti 30 cm (12 pulgada). Ti puon ket kaaduan a saan a silindriko, ken ti maris kayumanggi nga ukis ti kayo ket nalamuyot ket nakusnaw, ken masansan a mangipakita kadagiti pattok iti maris a nagisngisit a tsokolate iti puon. Naingpis ti akinruar nga ukis ti kayo, dagiti pirgis ti kasla papel, bayat a dagiti bassit a sanga ket nalamuyot ken kayumanggi.

Agsumbangir dagiti bulong iti ungkay, simple ken nangipenan, 2.5 aginggana iti 7.5 cm (1–3 in) iti kaatiddog, ken 1 aginggana iti 3.5 cm (0.4-1.4 in) iti kaakaba. Bassit dagiti tuldejk ti lana, ngem dakkel ken di regular a naiwarwaras ken mabalin a makita babaen dagiti lente wenno iti mata. Ti tengnga a paragpag ket rummuar iti akinngato ken akinabab a rabaw ti bulong. Ti maysa a naiduma a naiparaigid nga urat ket mabalin a makita iti likmut ti igid ti bulong.

Agparang dagiti bassit a puraw a sabong manipud iti Nobiembre aginggana iti Abril. Ti bunga ket bassit a nangisit a berry, agraman kadagiti tallo aginggana kadagiti lima a bukel, maluom manipud iti Pebrero aginggana iti Abril. Nalaka a magun-od iti panagmula manipud kadagiti bukel ken ungel.

Dagiti nagibasaran 

Flora ti New South Wales
Flora ti Queensland
Kaykayo ti Australia
acemenoides